The Mask Singer หน้ากากนักร้อง

The Mask Singer หน้ากากนักร้อง เป็นรายการโทรทัศน์ประเภทเรียลลิตี้เกมโชว์และมิวสิกโชว์ โดยบริษัท เวิร์คพอยท์ เอ็นเทอร์เทนเมนท์ จำกัด (มหาชน) ซื้อลิขสิทธิ์รูปแบบรายการ "Miseuteori Eumaksyo Bokmyeon-gawang" (미스터리 음악쇼 복면가왕) ซึ่งเป็นส่วนหนึ่งของรายการ "Ilbam" (일밤) ที่เป็นลิขสิทธิ์ของบริษัทกระจายเสียงและแพร่ภาพมุนฮวา (MBC) จากประเทศเกาหลีใต้ นำมาผลิตในรูปแบบของประเทศไทย เริ่มออกอากาศครั้งแรกเมื่อวันที่ 6 ตุลาคม พ.ศ. 2559 ทางช่องเวิร์คพอยท์ โดยจนถึงปัจจุบัน ออกอากาศมาแล้วจำนวน 13 ฤดูกาล ดำเนินรายการโดย กันต์ กันตถาวร ใน 12 ฤดูกาลแรก ก่อนเปลี่ยนพิธีกรเป็น ซี - ศิวัฒน์ โชติชัยชรินทร์ ในฤดูกาลที่ 13 (The Mask Soulmate)

**งานสร้าง**
เมื่อทางสถานีโทรทัศน์เวิร์คพอยท์ ได้ซื้อลิขสิทธิ์รายการ Let Me In และ I Can See Your Voice จากประเทศเกาหลีใต้ แล้ว ก็ยังได้มีการเสนอขายลิขสิทธิ์รายการ The Mask Singer อีกหนึ่งรายการ แต่ทางสถานีฯ ไม่ได้ซื้อแต่แรก กระทั่งทางประเทศจีนได้ซื้อลิขสิทธิ์และผลิตงานสร้างที่ใหญ่กว่าจึงตัดสินใจซื้อ
วิธีการเลือกผู้เข้าแข่งขัน ผู้เข้าแข่งขันที่เลือกต้องร้องเพลงได้และมาจากหลากหลายวงการ เช่น นักร้อง นักแสดง พิธีกร นักกีฬา แต่ส่วนมากเป็นนักร้อง โดยให้เลือกเพลงที่ร้องจากเพลงที่ไม่เคยร้อง เพลงที่ไม่ถนัด หรือเพลงที่ไม่ใช่ประเภทที่ร้องอยู่เป็นประจำ และต้องสวมทั้งชุดและหน้ากากตลอดเวลาในรายการ ซึ่งหน้ากากนั้นอาจใช้เวลาทำถึง 1 เดือน
ส่วนพิธีกรของรายการ ทางทีมงานได้เลือก กันต์ กันตถาวร และใช้วิธีการละครมาทำงานกับรายการโทรทัศน์ด้วย คือถ่ายเสร็จแล้วขอเช็กเทปอีกครั้งว่าผ่านหรือไม่ ส่วนคณะกรรมการเป็นการผสมกันระหว่างผู้มีประสบการณ์สูงกับบุคคลในวงการบันเทิง เช่น นักแสดง
รายการมีการรักษาความลับของผู้เข้าแข่งขันเริ่มตั้งแต่การจอดรถ ผู้เข้าแข่งขันต้องเปลี่ยนรถเพื่อไม่ให้ใครทราบและให้ทีมงานไปรับเอาผ้าคลุมไว้แล้วเดินขึ้นไป ถ้าเป็นผู้เข้าแข่งขันที่มีผู้ติดตาม ผู้ติดตามก็ต้องใส่หน้ากาก แม้ในตอนซ้อมก็ยังต้องมีการใช้เครื่องดัดแปลงเสียง ส่วนผู้ที่ทราบ เช่น ช่างแต่งหน้า คอสตูม กรรมการในสตูดิโอเวลาอัดรายการล่วงหน้า ได้มีการเซ็นสัญญารักษาความลับทั้งหมด รวมแล้วประมาณ 500 กว่าคน การเก็บความลับยังรวมไปถึงห้องตัดต่อ ห้องมิกซ์เสียง ห้องทั้งสองห้องต้องล็อกประตูให้สนิท
ภายหลังจากจบฤดูกาลที่ 4 รายการได้สร้างเวทีใหม่ขึ้น และปรับเปลี่ยนเป็นฤดูกาลพิเศษ โดยมีลักษณะการแข่งขันและคอนเส็ปต์ที่แตกต่างกันออกไปจากฤดูกาลหลัก เช่น การที่ผู้เข้าแข่งขันมาแข่งขันซ้ำภายใต้หน้ากากใหม่ มีผู้เข้าแข่งขันมาแข่งขันพร้อมกันเป็นคู่ (1 หน้ากาก 2 คน) การแบ่งกลุ่มการแข่งขัน ฯลฯ ตัวอย่างคอนเส็ปต์รายการ เช่น ในซีซัน Line Thai และวรรณคดีไทย มีการนำอัตลักษณ์ความเป็นไทยเข้าไปร่วมด้วยในรายการ เป็นต้น อีกทั้งยังมีตอนพิเศษที่ไม่มีการแข่งขันอีกด้วย ใน The Mask Truce Day และ The Mask Line พราง และยังมีฤดูกาลพิเศษหลักที่ไม่มีการแข่งขัน ประกอบด้วย The Mask Mirror และ Mask Singer 12 โดยฤดูกาลหลังสุดยังเป็นฤดูกาลแรกที่เปลี่ยนวันออกอากาศจากวันพฤหัสบดีเป็นวันพุธอีกด้วย 
ในปี พ.ศ. 2567 กันต์ กันตถาวร ได้ประกาศยุติบทบาทพิธีกรในช่องเวิร์คพอยท์ทุกรายการเนื่องด้วยเหตุผลเรื่องคดีดิไอคอนกรุ๊ป ก่อนจะถูกยกเลิกสัญญาในเวลาต่อมา ส่งผลให้ The Mask Soulmate เป็นฤดูกาลแรกที่มีการเปลี่ยนพิธีกรเป็น ซี - ศิวัฒน์ โชติชัยชรินทร์ รวมถึงเป็นฤดูกาลแรกที่เผยแพร่ย้อนหลังทางเน็ตฟลิกซ์

**ฤดูกาล**

**ฤดูกาลปกติ**

**ตอนพิเศษ**

**รูปแบบรายการ**
ในแต่ละซีซันมีผู้เข้าแข่งขันทั้งหมด 32 คน แข่งขันร้องเพลงโดยปกปิดตัวตนด้วยชุดและหน้ากาก ซึ่งคณะกรรมการจะพยายามทายว่าหน้ากากนั้นคือใคร ผู้เข้าแข่งขันคนใดชนะจากคะแนนเสียงของกรรมการและผู้ชมในห้องส่งที่ใช้ในการตัดสินจะได้ผ่านเข้าไปสู่ในรอบถัดไป ส่วนผู้เข้าแข่งขันที่แพ้ จะต้องถอดหน้ากากออกเพื่อเปิดเผยตัวตน ส่วนแชมป์ของซีซันจะมีการเปิดหน้ากากในสัปดาห์สุดท้าย 

**การแบ่งกลุ่มการแข่งขัน**

**ฤดูกาลปกติ**
การแข่งขันของผู้เข้าแข่งขันทั้ง 32 คน จะถูกแบ่งออกเป็น 4 กลุ่ม คือ กลุ่ม A, กลุ่ม B, กลุ่ม C และกลุ่ม D ซึ่งในเทปแรกของฤดูกาลที่ 1 รายการระบุว่าการแข่งขันของผู้เข้าแข่งขันทั้ง 24 คน จะถูกแบ่งออกเป็น 3 กลุ่ม คือ กลุ่ม A, กลุ่ม B และกลุ่ม C เท่านั้น ต่อมาจึงเพิ่มกลุ่ม D ทำให้มี 4 กลุ่ม เนื่องจากกระแสตอบรับรายการที่ดี จึงทำให้มีกลุ่มละ 8 คน ซึ่งจะถูกจับคู่ในการแข่งขัน 4 คู่ ผู้เข้าแข่งขันคนใดชนะจะได้ผ่านเข้ารอบถัดไป โดยในรอบถัดไปนั้นจะทำการแข่งขันกัน 2 คู่ (คู่ละ 2 คน) หลังจากนั้นจะเป็นรอบตัดสินของแต่ละกลุ่ม โดยจะทำการแข่งขันกันเพียง 2 คน ที่เป็นผู้ชนะจากในรอบก่อนหน้า โดยในรอบนี้ถ้าผู้เข้าแข่งขันคนใดชนะ จะเป็นตัวแทนกลุ่มเพื่อมาแข่งขันกันในรอบสุดท้าย เพื่อหา The Mask Singer ซึ่งเป็นผู้ชนะเพียงคนเดียว

**ฤดูกาลพิเศษ**

**= มีการแข่งขัน =**
ฤดูกาลพิเศษของรายการที่มีการแข่งขันมี 6 ฤดูกาล ได้แก่ The Mask Project A, The Mask Line Thai, The Mask วรรณคดีไทย, The Mask จักรราศี, The Mask งานวัด และ The Mask ลูกไทย โดยในรายการ The Mask Project A และ The Mask Line Thai ผู้ที่เคยแข่งขันในรายการแล้วสามารถมาแข่งขันซ้ำได้ และ 3 ฤดูกาลนี้ยังมีผู้เข้าแข่งขันที่สามารถเข้ามาแข่งขันเป็นคู่ได้อีกด้วย ซึ่งชื่อของกลุ่มการแข่งขันจะมาจากคอนเซ็ปต์ของรายการ ดังนี้- Project A มีผู้เข้าแข่งขันทั้งหมด 19 คน 18 หน้ากาก แบ่งออกเป็น 3 กลุ่ม ได้แก่ กลุ่ม Jungle War, กลุ่ม Sky War และกลุ่ม Marine War โดยในรอบแรก แต่ละกลุ่มจะแบ่งออกเป็น 2 กลุ่ม กลุ่มละ 3 หน้ากาก แข่งขันเพื่อนำ 4 หน้ากากเข้ารอบต่อไป ต่อมาในรอบที่สอง จะแข่งขันพร้อมกัน 4 หน้ากาก เพื่อนำอีก 2 คน ไปแข่งขันในรอบตัดสินของแต่ละกลุ่ม แล้วนำผู้ชนะแต่ละกลุ่มไปเป็นตัวแทนของกลุ่มมาแข่งขันกันในรอบสุดท้ายเพื่อหาผู้ชนะเพียงคนเดียว- Line Thai และวรรณคดีไทย มีผู้เข้าแข่งขันทั้งหมด 25 คน 24 หน้ากาก แบ่งออกเป็น 4 กลุ่ม ได้แก่ กลุ่มไม้เอก, กลุ่มไม้โท, กลุ่มไม้ตรี และกลุ่มไม้จัตวา ซึ่งในซีซัน Line Thai ได้มีการระบุการแข่งขันว่ามีแค่ 3 กลุ่ม ก่อนเพิ่มกลุ่มไม้จัตวาขึ้นมาภายหลัง โดยการแข่งขันเหมือนกับฤดูกาล Project A- จักรราศี มีผู้เข้าแข่งขันทั้งหมด 13 คน 12 หน้ากาก ตามจำนวนราศี แบ่งการแข่งขันออกเป็น 5 รอบ โดยไม่มีการแบ่งกลุ่ม- งานวัด มีผู้เข้าแข่งขันทั้งหมด 18 คน 18 หน้ากาก แบ่งออกเป็น 3 กลุ่ม โดยการแข่งขันเหมือนกับฤดูกาล Project A, Line Thai และวรรณคดีไทย- ลูกไทย มีผู้เข้าแข่งขันทั้งหมด 19 คน 18 หน้ากาก ได้แก่ กลุ่มไม้เอก, กลุ่มไม้โท และกลุ่มไม้ตรี โดยการแข่งขันเหมือนกับฤดูกาล Project A, Line Thai, วรรณคดีไทย และงานวัด

**= ไม่มีการแข่งขัน =**
ฤดูกาลพิเศษของรายการที่ไม่มีการแข่งขันมี 2 ฤดูกาล ได้แก่ The Mask Mirror และ Mask Singer 12 ซึ่ง Mirror ออกอากาศหลังซีซัน วรรณคดีไทย และจักรราศี และ Mask Singer 12 ออกอากาศในปี พ.ศ. 2566 โดยแบ่งออกได้ดังนี้- Mirror- Mask Singer 12

**ตอนพิเศษ**
ตอนพิเศษซึ่งจะไม่มีการแข่งขันมีอยู่ด้วยกัน 2 ครั้ง คือ The Mask Truce Day (The Mask พักรบ) และ The Mask Line พราง ซึ่ง Truce Day ออกอากาศหลังซีซัน Project A และ Line พราง ออกอากาศหลังซีซัน Line Thai เป็นตอนที่จะไม่มีการแข่งขัน ซึ่งจะเป็นการนำ 4 หน้ากาก มาร้องเพลงให้ทายตัวตนภายใต้หน้ากาก เมื่อร้องเสร็จขั้นตอนการตอบคำถามแล้วก็จะถอดหน้ากากทันที

**ลักษณะการแข่งขัน**
ผู้ดำเนินรายการจะแจ้งชื่อเพลงและศิลปินที่ผู้เข้าแข่งขันแต่ละคนจะใช้ในการแข่งขัน หลังจากนั้นผู้เข้าแข่งขันแต่ละคนจะต้องแข่งกันร้องเพลงดังกล่าวจนจบเพลงทั้ง 2 คน แล้วจึงเริ่มทำการปรึกษา วิเคราะห์ และทายตัวตนของผู้เข้าแข่งขันจากกรรมการทั้ง 7 คน
กรรมการทั้ง 7 คน และผู้ชมในห้องส่งทั้ง 169 คน ลงคะแนนเสียงให้กับผู้เข้าแข่งขันในรอบการแข่งขันนั้น ๆ หลังจากนั้นทางรายการจะรวบรวมคะแนน แล้วประกาศผลการตัดสินหลังจากรอบซักถามเสร็จสิ้นลง โดยเกณฑ์การให้คะแนนมีดังนี้
กรรมการทุกคนมีเวลา 2 นาที ในการสัมภาษณ์ผู้เข้าแข่งขันคนนั้น ๆ ทีละคน โดยผู้เข้าแข่งขันจะมีอุปกรณ์อำพรางเสียงของตน แต่ในฤดูกาลพิเศษ ทางรายการจะเป็นผู้กำหนดเวลาเอง

**กรรมการ**
กรรมการในรายการ The Mask Singer หน้ากากนักร้อง จะมีหน้าที่วิเคราะห์เทคนิคการร้องเพลงของผู้เข้าแข่งขัน ทายตัวตนที่แท้จริงของบุคคลแต่ละคนที่ซ่อนอยู่ภายใต้หน้ากากที่ยังไม่มีใครทราบ จนกว่าจะถึงเวลาที่จะต้องเฉลยตัวตน โดยกรรมการจะมีทั้งหมด 6-7 คน ในแต่ละเทปที่ออกอากาศ ซึ่งจะมีการสลับสับเปลี่ยนกรรมการในแต่ละเทปที่ออกอากาศ อีกทั้งยังมีกรรมการรับเชิญเข้ามาร่วมในรายการในบางเทปอีกด้วย
ตั้งแต่ The Mask Soulmate หน้ากากคู่แท้ จำนวนคณะกรรมการถูกปรับลดเหลือตอนละ 5 คน
รายชื่อคณะกรรมการประจำรายการ (นับรวมทั้งภาคปกติและภาคพิเศษหลัก) มีดังต่อไปนี้- ยุทธนา บุญอ้อม (ป๋าเต็ด) (ฤดูกาลที่ 1 - Soulmate)- ศิริพร อยู่ยอด (ตั๊ก) (ฤดูกาลที่ 1 - Soulmate)- ธนวัฒน์ ประสิทธิสมพร (นุ้ย) (ฤดูกาลที่ 1 - Soulmate)- มณีนุช เสมรสุต (ครูอ้วน) (ฤดูกาลที่ 1 - Soulmate)- นลิน โฮเลอร์ (ซาร่า) (ฤดูกาลที่ 1 - Soulmate)- เกียรติศักดิ์ อุดมนาค (เสนาหอย) (ฤดูกาลที่ 1 - Soulmate)- จักรวาล เสาธงยุติธรรม (หนึ่ง) (ฤดูกาลที่ 1 - Soulmate)- อภิษฎา เครือคงคา (ไอซ์) (ฤดูกาลที่ 3 - Soulmate)

**รายการพิเศษและคอนเสิร์ต**

**Mini Concert The Mask Singer (2 เมษายน พ.ศ. 2560)**
มินิคอนเสิร์ต The Mask Singer จัดขึ้นที่ โรงละครเคแบงก์สยามพิฆเนศ ชั้น 7 สยามสแควร์วัน จำนวน 3 รอบ รอบ 12.00 น., 16.00 น. และ 20.00 น. โดยมีพิธีกร คือ กันต์ กันตถาวร ซึ่งเป็นพิธีกรประจำรายการ มีหน้ากากนักร้องจำนวน 9 คน ได้แก่ หน้ากากทุเรียน, หน้ากากอีกาดำ, หน้ากากมังกร, หน้ากากจิงโจ้, หน้ากากโพนี่, หน้ากากน้ำพริกหมู, หน้ากากระฆัง, หน้ากากหมูป่า และ หน้ากากเกอิชา มีกรรมการ 3 คน คือ เสนาหอย - เกียรติศักดิ์ อุดมนาค ซาร่า - นลิน โฮเลอร์ และ หนึ่ง - จักรวาล เสาธงยุติธรรม ซึ่งทำหน้าที่เล่นดนตรีเช่นเดียวกับในรายการ และมีวง รูม 39 มาเป็นแขกรับเชิญอีกด้วย ซึ่งคอนเสิร์ตนี้ทางช่องเวิร์คพอยท์ ได้นำมาออกอากาศในวันที่ 13 เมษายน พ.ศ. 2560 เวลา 09.00 - 11.30 น.
ในคอนเสิร์ตนี้ มี หน้ากากพิเศษ คือ หน้ากากทุนี่ หรือ น้องพรีม เดอะวอยซ์ คิดส์ ไทยแลนด์ ซีซั่นที่ 4 

**OPPO Presents Concert The Mask Singer 2 (2 - 3 กันยายน พ.ศ. 2560)**
จัดขึ้น ณ ฮอลล์ 98 ไบเทค บางนา ในคอนเสิร์ตนี้ มี หน้ากากพิเศษ คือ หน้ากากอีกาดำน้อย หรือ น้องต้นกล้า และ หน้ากากอีกาเผือกน้อย คือ น้องคริสต้า จากรายการ We Kid เด็กร้องก้องโลก

**OPPO Present The Mask Concert 3 (17 - 18 กุมภาพันธ์ 2561)**
จัดขึ้น ณ รอยัล พารากอน ฮอลล์ ชั้น 5 ศูนย์การค้าสยามพารากอน แขกรับเชิญคือวง บีเอ็นเคโฟร์ตีเอต (BNK48)

**รายการพิเศษ Mask Party ปาร์ตี้หน้ากาก (พ.ศ. 2560) === 
เป็นรายการพิเศษที่ออกอากาศทุกวันหยุดนักขัตฤกษ์ โดยในเทปที่ 1 - 3 ออกอากาศในเวลา 16.30 - 18.00 น. และเทปที่ 4 และ 5 ออกอากาศในเวลา 9.30 - 11.00 น. ดำเนินรายการโดย เกียรติศักดิ์ อุดมนาค (เสนาหอย) หรือ หน้ากากผีเสื้อสมุทร ยกเว้นเทปที่ 4 ที่ดำเนินรายการโดย พิษณุ นิ่มสกุล (บอย AF) โดยมีหน้ากากที่มาร่วมรายการ ดังนี้

**รางวัลที่ได้รับ**
 HOWE HOTTEST TV PROGRAM AWARD (รางวัลรายการยอดนิยมแห่งปี) จากงาน HOWE AWARDS 2016 เมื่อวันที่ 1 มีนาคม พ.ศ. 2560- MThai Top Talk-About TV Show ในฐานะที่เป็นรายการที่มีคนพูดถึงบนโลกออนไลน์มากที่สุดในขณะนี้ งานประกาศรางวัล MThai Top Talk-About 2017 เมื่อวันที่ 10 มีนาคม พ.ศ. 2560- รางวัล The best Variety show จากเวที Kazz awards 2017 เมื่อวันที่ 22 พฤษภาคม พ.ศ. 2560- รางวัลนาฏราช ครั้งที่ 8 สาขา วาไรตี้ยอดเยี่ยม เมื่อวันที่ 20 กรกฎาคม พ.ศ. 2560- รางวัลเหรียญทองรางวัลเอมมีระดับนานาชาติ ประเภทรายการบันเทิงไร้สคริปต์ เนื่องจากได้รับการเสนอชื่อเข้าชิงรางวัล

**อ้างอิง**

**แหล่งข้อมูลอื่น == -  แนะนำรายการ จากเว็บไซต์ WORKPOINT ENTERTAINMENT- เว็บไซต์แฟนเพจรายการ  "The Mask Singer หน้ากากนักร้อง"  อย่างเป็นทางการ

หมวดหมู่:เกมโชว์ไทย
หมวดหมู่:รายการประกวดร้องเพลง
หมวดหมู่:รายการโทรทัศน์ช่องเวิร์คพอยท์ทีวี
หมวดหมู่:รายการโทรทัศน์ไทยที่เริ่มออกอากาศตั้งแต่ พ.ศ. 2559
หมวดหมู่:รายการโทรทัศน์ไทยที่ยุติการออกอากาศในปี พ.ศ. 2563
หมวดหมู่:รายการโทรทัศน์ไทยที่ถูกนำกลับคืนมาหลังจากถูกยกเลิก
หมวดหมู่:รายการโทรทัศน์ไทยที่เริ่มออกอากาศตั้งแต่ พ.ศ. 2566